**Szombathely Megyei Jogú Város Önkormányzata Közgyűlésének  
…./2023. (……..) önkormányzati rendelete**

**a közterületek elnevezésének rendjéről, az elnevezésük megváltoztatására irányuló kezdeményezésről  
és a házszám-megállapítás szabályairól**

Szombathely Megyei Jogú Város Önkormányzatának Közgyűlése a Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában és 51. § (5) bekezdésében meghatározott feladatkörében eljárva a következőket rendeli el:

**1.** **A közterületek elnevezésének általános szabályai**

**1. §**

(1) Közterület-elnevezésre bármely természetes és jogi személy javaslatot tehet.

(2) A jegyző nyilvántartást vezet a közterület-elnevezésre irányuló, a jogszabályoknak megfelelő, még meg nem valósult közterületnév-javaslatokról.

(3) Új közterület elnevezése esetén a Közgyűlésnek meg kell ismernie és lehetőség szerint figyelembe kell vennie a nyilvántartásban szereplő közterületnév-javaslatokat.

**2. §**

(1) Közterület elnevezésénél figyelemmel kell lenni az elnevezendő közterület környezetében már elnevezéssel rendelkező közterületek nevére, különösen, ha az egymás közelében elhelyezkedő, azonos vagy hasonló jelentéskörbe tartozó kifejezésekből álló közterületnevek egységet alkotnak (névbokor).

(2) A közterület-elnevezésről szóló döntésnél lehetőség szerint előnyben kell részesíteni a szombathelyi kötődésű javaslatokat.

**3. §**

Az elnevezett közterület természetes folytatásaként nyíló új szakasz külön eljárás nélkül a már elnevezett közterület nevét veszi fel.

**4. §**

Amennyiben címképzés tárgyát képező ingatlan csak magánútról közelíthető meg, a magánút elnevezésére a közterület-elnevezéssel azonos módon kerül sor.

**2.** **A személyekről való közterület-elnevezés szabályai**

**5. §**

(1) Közterület olyan, elsősorban magyar nemzetiségű személyről nevezhető el,

*a)* akinek közismert tevékenysége, élete, munkássága a magyar vagy egyetemes történelemben kiemelkedő jelentőségű volt és személye közmegbecsülésnek örvend,

*b)* aki a tudomány, művészet, sport vagy a társadalmi élet egyéb területén kimagaslóan jelentőset tett vagy alkotott, és ezáltal személyének emléke megőrzésre méltó, vagy

*c)* akinek a város életében, történelmében kiemelkedő szerepe volt, tevékenységével jelentősen hozzájárult Szombathely fejlődéséhez, hírnevének öregbítéséhez.

(2) Közterület kivételesen elnevezhető olyan nem magyar nemzetiségű személyről is, akinek életműve az emberiség egyetemes értékeit gyarapította.

**6. §**

(1) Személyről történő közterület-elnevezés esetén a közterületnevet – a (2)-(4) bekezdésben foglalt kivételekkel – a névadó személy családi és utóneve(i) alapján kell megállapítani.

(2) Személyről történő közterület-elnevezés esetén kizárólag családi nevet megállapítani akkor lehet, ha

*a)* a névadó személy neve ilyen formában is közismert, vagy

*b)* az elnevezés egy családról történik.

(3) Ha a névadó személy felvett néven vált ismertté, a felvett név is megállapítható közterületnévként.

(4) Ha a névadó személy tudományos fokozata, rangja, beosztása, foglalkozása, hivatása vagy egyéb ismertető jegye szorosan kapcsolódik a személynévhez, akkor ez a közterületnévben is feltüntethető.

**3.** **A közterület-elnevezések megváltoztatása**

**7. §**

(1) Közterület elnevezésének megváltoztatására csak kivételesen indokolt esetben kerülhet sor.

(2) A közterület elnevezésének megváltoztatására a közterület elnevezésére vonatkozó szabályokat kell megfelelően alkalmazni, azzal, hogy a kezdeményezéshez bizonyítani kell az elnevezés megváltoztatásához fűződő érdeket és indokokat.

(3) A közterület-elnevezés megváltoztatása előtt meg kell ismerni és a lehetőségekhez képest figyelembe kell venni az érintett terület lakosságának véleményét.

**8. §**

A közterület elnevezésének megváltoztatása esetén a korábbi elnevezést feltüntető táblát – piros vonallal átlósan áthúzva – az új közterületnév-tábla mellett annak kihelyezésétől számított két évig meg kell hagyni.

**4.** **A házszám megállapításának szabályai**

**9. §**

(1) A városközpont (Fő tér) irányából a település határvonala irányába haladó utcák, utak mellett elhelyezkedő épületeken, telkeken a házszámokat úgy kell megállapítani, hogy a jobboldalon vagy páros oldalon 2-vel, a baloldalon vagy páratlan oldalon 1-gyel kezdődően folyamatos legyen a házszámozás.

(2) Körutak esetén a házszámokat úgy kell megállapítani, hogy az óramutató járásával megegyező irányban haladva a jobboldalon vagy páros oldalon 2-vel, a baloldalon vagy páratlan oldalon 1-gyel kezdődően folyamatos legyen a házszámozás.

(3) Terek esetén a házszámok megállapításánál az óramutató járásával megegyező irányban haladva 1-gyel kezdődően folyamatos számozást kell alkalmazni az északi vagy az azt legjobban megközelítő utca torkolattól kiindulva.

(4) Az adott közterületen a jellemző telekszélességet többszörösen meghaladó szélességű telek esetén a többszörösnek megfelelő házszámot fenntartva, a legkisebb és a legnagyobb házszámot kötőjellel összekapcsolva kell a telek házszámát megállapítani.

**10. §**

(1) Saroktelek esetén a keresztező mindkét közterületről a telekre eső házszámot fenn kell tartani, és azt a házszámot kell megállapítani, amelyik közterületről a telek gépjárművel történő megközelítése történik. Ha a telek mindkét közterületről megközelíthető gépjárművel, akkor azt a házszámot kell megállapítani, amelyik közterületre eső homlokvonala a teleknek hosszabb.

(2) Szabálytalan alakú, több közterülettel is határos telek esetén a házszámot arról a közterületről kell megállapítani, amelyre eső homlokvonala a teleknek a leghosszabb. Amennyiben a telek több közterületre eső homlokvonala azonos hosszúságú, a házszámot a telken elhelyezett főépület fő homlokzatának iránya szerint kell megállapítani.

**11. §**

(1) Telekfelosztás esetén a keletkező telkek közül a 9. § szabályai szerinti kisebb házszámú telek tartja meg az eredeti házszámot. A következő telek házszámaként ugyanazon szám perjelt követően a latin ábécé nagybetűjével történő kiegészítéssel kell megállapítani.

(2) Foghíj telek beépítése estén a 9. § szabályai szerinti kisebb házszámú szomszédos telek perjelt követően a latin ábécé nagybetűjével történő kiegészítéssel kell megállapítani.

(3) Csak számmal ellátott házszámú telkek egyesítése esetén a keletkező telek valamennyi eredeti házszámot megtartja, a legkisebb és a legnagyobb házszámot kötőjellel összekapcsolva.

(4) Számmal és perjelt követően a latin ábécé nagybetűjével megállapított házszámú telkek egyesítése esetén a keletkező telek házszámként a kisebbik számnak a latin ábécében előbbre lévő betűvel való kiegészítését kell megállapítani.

(5) Csak számmal ellátott és számmal és betűvel megállapított házszámú telkek egyesítése esetén a keletkező telek házszámaként a számot kell megállapítani.

**5.** **A házszám feltüntetésének szabályai**

**12. §**

(1) A házszámmal ellátott épületen a házszámot a közterületről jól látható módon kell feltüntetni.

(2) A házszámtáblát az épület közterület felőli homlokzatán kell elhelyezni.

(3) Amennyiben egy telken több, házszámmal ellátott épület van, amelyeknek közterületi homlokzatai egymást takarják vagy a (2) bekezdés szerint elhelyezett házszámtáblák az esetlegesen nagy távolság miatt a közterületről nem jól láthatóak, akkor a telek közterületi homlokvonalán (pl. kerítésen) valamennyi, a telekre vonatkozó házszámot fel kell tüntetni.

**6.** **A házszám megállapításával összefüggő hatáskör átruházása**

**13. §**

A házszám megállapításával kapcsolatos hatáskört a jegyző gyakorolja.

**7.** **Záró rendelkezések**

**14. §**

A Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 6. melléklete helyébe az 1. melléklet lép.

**15. §**

Hatályát veszti a házszámozás rendjéről szóló 15/2007. (V.31.) önkormányzati rendelet.

**16. §**

Ez a rendelet a kihirdetését követő napon lép hatályba.

**(: Dr. Nemény András :)** **(: Dr. Károlyi Ákos :)**

**polgármester** **jegyző**

**1. melléklet a …./2023. (……..) önkormányzati rendelethez**

*„6. melléklet*

**ÖNKORMÁNYZATI RENDELETBEN A JEGYZŐRE ÁTRUHÁZOTT HATÁSKÖRÖK JEGYZÉKE**

1. **24/2013. (VI.6.) önkormányzati rendelet a közösségi együttélés alapvető szabályairól, és ezek elmulasztásának, megszegésének jogkövetkezményeiről**

A közösségi együttélés alapvető szabályainak elmulasztásával, megszegésével kapcsolatos elsőfokú hatáskört a jegyző gyakorolja. (1. § (2) bekezdés)

1. **…./2023. (……..) önkormányzati rendelet a közterületek elnevezésének rendjéről, az elnevezésük megváltoztatására irányuló kezdeményezésről és a házszám-megállapítás szabályairól**

A házszám megállapításával kapcsolatos hatáskört a jegyző gyakorolja. (13. §)”